Goeie nuus: Enigiemand kan ŉ verskil maak!Tommy Kleyn gooi brood vir die voëls om vir hulle te sê hy is nie ‘n bedreiging nie Foto: Tommy Kleyn, Facebook ŉ Man wat daagliks verby ŉ besoedelde waterfront gery het, het besluit om nie net bloot op sosiale media daaroor te kla nie, maar daadwerklik iets daaraan te doen. Tommy Kleyn van Nederland het elke oggend die gemors gesien wanneer hy met sy fiets by die rivier verbygery het. Dit is hoofsaaklik plastiek en plastieksakke wat daar uitspoel. “Die vullis het my só geïrriteer, dat ek besluit het om dit op te tel,” het Kleyn verduidelik. Ná 30 minute, het hy een vullissak volgemaak. “Maar een sak maak nou nie juis ŉ verskil nie. Ek het onderneem om elke dag, wanneer ek daar verbyry, ŉ sak vol te maak.” Kleyn het uiteindelik die foto’s op Facebook gelaai en gou het sy vriende ook ingespring en hom begin help. “Die gebied is langs ŉ fietspad, en mense het gesien dis ŉ uitstekende veldtog en het ook besluit om te help.” Kleyn sê hy hoop om mense te inspireer om jaarliks net een vullissak rommel op te tel. “Dit neem net 30 minute en jy sal verbaas wees hoe goed jy na die tyd voel!” het hy gesê. Die betrokke gedeelte van die rivier is nou skoon en voëls het selfs weer daar begin nes maak. Intussen het Kleyn op sy Facebook-blad aangedui ‘n gemeenskap in Denemarke het ook van die projek te hore gekom en besluit om ‘n strand skoon te maak. Hulle het reeds 950 kg opgetel.